ไอเอ็นจียังแฮปปี้กับทีเอ็มบี
&#8220;บุญทักษ์&#8221; ยันไอเอ็นจียังแฮปปี้กับทหารไทย ปีนี้รุกดิจิทัลทั้งเอสเอ็มอีรายย่อย
6 ม.ค. 2559

“บุญทักษ์” ยันไอเอ็นจียังแฮปปี้กับทหารไทย ปีนี้รุกดิจิทัลทั้งเอสเอ็มอีรายย่อย
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย หรือ TMB กล่าวถึงกระแสข่าวว่าสถาบันการเงินต่างชาติจะถอนหุ้นออกจากธนาคารไทยว่า ขณะนี้ ไอเอ็นจี แบงก์ เอ็น.วี. ผู้ถือหุ้นสัญชาติเนเธอร์แลนด์ ยังพึงพอใจกับการทำธุรกิจในประเทศไทย เพราะมีผลการดำเนินงานที่ดีอย่างต่อเนื่อง สะท้อนผ่านราคาหุ้น TMB ที่ขณะนี้เคลื่อนไหวระดับ 2.40-2.50 บาท/หุ้น จากที่ไอเอ็นจีซื้อในราคา 1.60 บาท/หุ้น แต่ในอนาคตจะเป็นอย่างไรยังตอบไม่ได้ ขึ้นอยู่กับมุมมองและการตัดสินใจของผู้ถือหุ้น
สำหรับแผนธุรกิจในปี 2559 จะแถลงในวันที่ 22 ม.ค.นี้ โดยหนึ่งในแผนสำคัญคือการพัฒนาบริการดิจิทัลแบงก์กิ้งอย่างต่อเนื่อง หลังจากที่ให้บริการดิจิทัลแบงก์กิ้งสำหรับลูกค้ารายใหญ่ในชื่อ บิซิเนส คลิก โดยในปีนี้จะพัฒนาดิจิทัลแบงก์กิ้งสำหรับลูกค้าธุรกิจขนาดกลางและขนาดย่อม (เอสเอ็มอี) ออกมาเป็นบริการผ่านสมาร์ทโฟน (โมบายแบงก์กิ้ง) 
นอกจากนี้ ดิจิทัลแบงก์กิ้งสำหรับลูกค้ารายย่อย จะเน้นปรับระบบบริการธนาคารอิเล็กทรอนิกส์ มี บาย ทีเอ็มบี (ME by TMB) ที่กำลังหารือกับธนาคารแห่งประเทศไทย (ธปท.) ถึงแนวทางการเปิดบัญชีทางอินเทอร์เน็ต โดยไม่ต้องแสดงตัวที่สาขา เพราะลูกค้าส่วนใหญ่มีบัญชีของธนาคารอื่นอยู่แล้ว ซึ่งหมายถึงลูกค้าผ่านการแสดงตัวหรือทำเควายซี (Know Your Customer : KYC) กับธนาคารนั้นแล้ว หากเชื่อมระบบเควายซีระหว่างธนาคารได้จะเพิ่มความสะดวกได้มาก ขณะนี้ยังมีรายละเอียดเล็กน้อยที่รอสรุป
ทั้งนี้ ทิศทางของดิจิทัลแบงก์กิ้งที่ขยายตัวอย่างต่อเนื่อง ส่งผลให้แนวโน้มการเปิดสาขาของธนาคารลดลง และจำนวนเครื่องเอทีเอ็มก็ลดลงเช่นกัน โดยการเปิดสาขาใหม่ในอนาคต รูปแบบการให้บริการจะปรับเปลี่ยนไปเน้นเป็นที่ปรึกษาการลงทุน หรือการขอสินเชื่อ แต่จะไม่ใช่สาขาเพื่อการทำธุรกรรมการเงิน ฝาก ถอน โอน อีกต่อไป โดยธนาคารทหารไทยได้ปรับตัวมา 4-5 ปี ผ่าน มี บาย ทีเอ็มบี และล่าสุด ทีเอ็มบี ทัช ดิจิทัลแบงก์กิ้ง ที่เชื่อมบัญชีโมบายแบงก์กิ้งและอินเทอร์เน็ตแบงก์กิ้งไว้บนแพลตฟอร์มเดียวกัน
สำหรับแผนธุรกิจต่างประเทศในกลุ่มซีแอลเอ็มวี ธนาคารจะเน้นการหาพันธมิตรธนาคารท้องถิ่นขนาดใหญ่มากกว่า เพราะเป็นประโยชน์ต่อการสนับสนุนลูกค้าและธุรกิจธนาคารมากกว่าการเปิดสาขา เพราะสิ่งที่ยากที่สุด คือ การจัดการ ซึ่งมีความแตกต่างทางวัฒนธรรม กฎหมาย และระเบียบ